정조 14년 · 목
復命故也○顯重書啓曰臣馳到本郡宣諭後復以諭書辭意布告各面仍書一通兼記事實揭板郡閣而反逋査正則文蹟無徵一從丙午後施行終欠綜核之政故多歧採探事實轉益牢諱第所謂丙午反作中米太合七千七百五十六石卽當年單代租所捧而翌年春卽爲還分丁未反作中米太合四千八百三十二石又有當年單代租所捧而翌年夏亦爲還分單代擅捧雖是法外旣有實捧實分則似與全未捧虛分有間而竝入於逋欠者誠爲疑訝故其時監色一一盤問則以爲單代捧旣犯科査報之以實懸錄事涉重難故前官幷置於反作云其從中磨勘有欠據實不善査報之失在所難免且其乙巳反作二千四百七十六石零其後數年之間收捧爲二千四百四石只七十二石尙在未捧之說尤涉疑眩丙午丁未戊申三守令之自己反作若是夥然何暇念及於前官之逋急急先捧若曰新舊還同爲出秩故不知中自然所捧如此云爾則丙午丁未戊申反作何獨無一斗一升之所捧乎應問諸人更加嚴刑則其所納供專事窘遁畢竟反逋元數雖無回此加減之端而論以査體亦難免疏漏之失各穀簸揚事則本留庫七萬三千一百石零已分爲一萬六千八十石零時留爲五萬七千二十石零米一萬四千九十八石零簸作爲九千四百九十一石零太二千三百八十三石零簸作一千四百十四石零租四萬五百四十一石零簸作一萬一千四百五十三石零三穀簸作合爲二萬二千三百五十八石零幷計已分條一萬六千八十三石則合爲三萬八千石零各倉畢役後輒分還一等俾作種子則民情踴躍難以殫記虛殼則每於當日內盡爲付火灰燼之高幾與倉齊三萬石通計已分條事已出於擧條故民間亦皆聞知以爲簸揚後當與已分條分數除減顧今元定三萬石外旣有所餘則特存損益之義以示終始之澤尤無憾於天地之大德且所謂米條名雖曰米實是純黃租間或粒粒雜見每石所入不滿一斗當秋捧上準以正米亦有所不忍就其已分條一萬六千石零三穀各三分一除減則其數爲五千三百六十一石零此非臣擅斷卽不過奉承別諭中通融計數之聖敎以此意曉諭坊曲俾大小民人咸知聖恩之到底罔極除却三分一數爻則實餘在爲三萬三千三百石零前後反逋鬼錄一幷付火而吏逋之幷付太涉蕩然故以分數代捧之意業已狀請蒙允矣知委本郡守使之十分精抄刻期督捧而雖一夫一婦無敢以吏族而徵及民間之意各別關飭除臣發行所捧不過五百二十兩而勢至弩末未發配前萬無加捧之望云謹以回諭中欲懲吏奸民反受困之聖敎曉諭吏民已捧錢五百二十兩外一依當初反逋付火之命幷爲勿論待照律星火發配已捧錢一從本衙門區處之意移關于本道伯逋吏之循例發配終欠警衆故簸揚畢後大會民人張旗幟植肅慗牌拿入負逋各人及各年首任倉色輩拔其最多逋應用一律者四人以軍律梟首樣面灰貫耳鳴鼓隨後以其罪狀播告而徇衆仍令一竝着枷嚴因於郡獄分等照律之意移關于本道伯反餘掃庫年條數爻盤問于各等由吏及監色處則戊戌條各穀合二百六十石零己亥條一百十石零其時郡守李殷昌所用也辛丑條一百二十石零壬寅條二百石零癸卯條三百五十石零其時郡守李膺運所用也甲辰條七百五十石零其時郡守李漢籌所用也乙巳條一百三十石零其時郡守任希雨所用也丙午條四百四十石零其時郡守李得駿所用也戊申條八百八十石零其時郡守金魯岳所用也己酉條二百五十石零前郡守金思䄷所用也其所區處或付民庫或添賑資或官用或私用而其中初不干涉者惟申鴻周張集紹二人而雖曰襲謬事旣現發法難容貸竝令該府照律嚴勘不願情債則本郡守到任後自今春分還已爲嚴禁而穀旣精實則不願受之類今皆願受積弊不期祛而自祛本郡民戶古稱五千今未滿三千蓋因還弊避者相續溫諭一布闔境一變爲熙暭懷土之民次第來集本郡土俗多尙氣節昔在戊申以忠義稱者非特贈佐郞鄭熙運贈正朴春奉二人而已近日村里之間又作感君恩歌播詠道路其感結圖報實有赴湯蹈火之意○別單曰臣於辭陛時伏承沿路軍保布米邑弊民瘼訟獄風化等條件隨其及聽別單以奏之命臣行到果川站又伏奉齎下別諭聖敎諄複責任至重臣夙夜祗懼罔敢或懈排站有期旣異暗行之自由廉探未詳又難道聽之盡信或詢邑宰或採閭里謹以耳目之所及條列仰陳以備睿覽一臣於所過村里及場市輒以軍保米布事宣布德意道臣守宰處亦爲面說或關飭以臣往來時道路所聞參以各邑所捧之定例則咸陽安義山淸雲峰等山邑則本以布木捧上而別無濫捧之可論南原任實則己酉砲保每一疋代錢雜費幷爲四兩其餘各樣布爲三兩而今年姑未捧全州則己酉砲保雜費幷代錢爲五兩四錢其餘參半木或爲四兩或爲三兩五錢餉米則前捧七斗五升今減爲六斗淳昌谷城則己酉砲保雜費幷代錢爲三兩八九錢其餘參半木爲三兩今年姑未捧金溝則己酉砲保雜費幷代錢爲四兩五錢其餘參半木爲三兩餉米則船雜費幷爲七斗五升礪山則己酉砲保雜費幷代錢爲五兩其餘各樣布或四兩一錢或三兩四錢而今年則減一錢餉米則前捧七斗五升今減三升咸悅則己酉砲保雜費幷代錢爲五兩其餘參半木爲三兩五錢今年則減二錢五分餉米則前捧八斗內減一斗矣因營關只捧六斗恩津則己酉砲保雜費幷代錢四兩二錢其餘各樣布二兩二錢或三錢餉米則前捧七斗五升今年則減五升別造斛子捧上尼城則己酉各樣布皆以本木捧上餉米則前捧七斗五升今減五升公州則連以錢木參半而或三兩三錢或二兩八錢天安則己酉砲保雜費幷代錢爲四兩八錢其餘各樣布二兩八錢餉米則前捧九斗今作七斗稷山則己酉砲保雜費幷四兩七錢七分其餘各樣布二兩六錢餉米則前以保米斗捧六斗今以市斗捧七斗所入比前減一斗四五升平澤則前以保米斗捧六斗今以市斗七斗式捧上事知委面里而該吏輩或不無自下以錢代捧之弊牙山溫陽則前捧九斗或十斗今捧七斗新昌則前捧八斗今減三升木川則前捧七斗今年則另造斛子比前減捧淸州則前捧七斗五升今亦依舊例歲前已準捧而無一所減燕歧則前捧七斗今亦捧七斗而所入則比前減一斗石城扶餘韓山則比前減五升而元捧斗數未詳林川則依前準捧無升合所減定山結城則前捧七斗五升今減三升大興則前捧八斗今捧七斗三升洪州則前捧七斗五升今捧七斗沔川唐津則前捧七斗今亦捧七斗而所入則比前減一斗德山海美瑞山泰安則前捧七斗而歲前已捧者關飭後減一斗還給民間此皆沿路沿邑捧布捧米之大槪其餘諸邑未能採探蓋自朝家嚴飭之後雖有所減之多寡擧行之勤慢而大體則無邑不減而至於淸州之已捧無減林川之無升合所減事極稽忽有非奉行朝令之意更令道臣行査嚴勘恐爲得宜一鋤農挾起飭禁嚴截則宜無此等之弊而臣在咸陽時山面民人多以一地三稅有所稱冤故詳問委折則蓋人民繁盛時火田執卜已有詳定到今十室九空山無耕火而書員執卜時每年比總責充於當里故必於元田元畓之傍名之曰挾起而加定其卜此與鋤農挾起殆有甚焉如是之際吏緣爲奸不問可知又曰年前金判書宅賜牌屯卜來執此地而無知愚氓意謂屬托於屯卜則諸般加卜之弊皆當蠲減故果以無土之火卜懸空書納矣近年則所謂屯卜還屬戶曹元結而指徵無處故此亦責徵於挾起所謂挾起者白地强名者也如是則元田本稅外旣添火卜又加屯卜其所稱冤誠爲矜惻火田挾加之弊則本郡守今方待秋嚴禁計料而最是屯卜一節旣屬戶曹則此非外邑所可任意除減者下詢廟堂及今釐正恐不可已一雲峯南原河東俱有宮屯而丙申罷宮房後皆屬戶曹元稅其後該宮又來收稅故此爲一土兩稅民不支堪全州之內司火卜疊稅一與官屯無異外此諸邑亦安知無此等之弊乎其在均稅之義宜有一番査正元結與宮稅間俾得歸一恐合王政一寺奴婢之弊自是朝家所已洞悉者而第臣在咸陽時逐日盈案無非此屬逃故白徵之冤也甚至於掘其子冢而負尸來訴之境蓋奴布闕額非奴則不得充定而奴屬盡亡十存一二故也今以本郡奴婢案觀之男以岳只爲名女以助是爲稱一案所載殆近二百口而全是同名不懸居住不書父母各其名下只書一族姻黨戚屬不計世代遠近一或托於寺奴則謂之一族而一人或當七八口之布名在寺案則雖年過三四十而人不與婚不嫁而寡不娶而鱞間或藏名而結婚及其發露則棄妻以避如猛虎至有投水飮藥之擧生人之冤白骨之徵有足以仰干天和推此咸陽之一邑而可知他道之同然雖知救弊之固無良策而第有一道今若革其奴婢之名以寺保爲稱而一依良丁歲抄例隨闕充代則國無經費之減而民有鼓舞之樂下詢廟堂而處之恐似得宜一咸陽一境殆同瘡痍甫起兼以恩數太過撫摩振勵不容偏廢而本郡守鄭東閔治本嚴毅濟以寬恕不煩捶楚而民畏其威不思喣濡而民懷其惠梳洗慗頓可期來效此時得人誠爲民邑之幸一臣之到咸陽後慮有傍近諸邑觀望希覬之弊卽以大僚筵奏擧條措辭嚴關於本道及安義山淸居昌三邑兼以依朝令次次釐正之意面飭於邑宰果然三邑之民擧皆起立或盈庭等狀或遮訴馬前皆以爲還弊則四邑同然而渠輩則獨未蒙恩澤其所情願不勝其紛拏其中辭語之或涉無嚴者民習可痛故移囚本邑或刑或枝以爲懲勵之地第以臣見聞者參之物議則安義則政不煩撓事有條理虛殼舊留幾盡釐正居昌則任怨釐弊可幸無憂而山淸則邑倅來纔十朔積弊難責盡祛大體以釐正之淺深言之安義爲上居昌次之山淸最下博施雖曰聖人之所病向隅亦或人情之無怪臣意則今以三邑所在舊穀條難於區處者特許減價作錢使之待秋徐徐備納則不害爲一視之盛德令廟堂稟處一咸悅聖堂倉一自別定差員以後百弊俱生民困轉甚蓋輪差殆同過客而領運亦非已憂故斗斛之減縮下屬之誅求其勢必然今以該邑守令專當照檢仍令運納而亦依牙山例限二年定爲遷轉窠則無三官分轄之弊有一邑委責之效實是納稅九邑共公之願一安興鎭移屬水營後終有所掣礙蓋其吏民無所統領凡有就卞輒往營下群情日益拂鬱居民漸至渙散目今矯救之策無如還置官長俾盡接濟之道而凡百供給一如僉使時例兼防禦主管鎭務則官無銷刻之嫌而民有依歸之喜一南原紙弊其來已久而今於三千石劃給之後庶幾民邑快蘇而第其紙所元無貿楮本價每當卜定輒費倍價故積弊之莫可收拾專由於此今此三千石內二千石則年年取耗以當一年應下之需一千石則趁此從市直作錢名之曰貿楮本錢而付諸該廳以爲年年取剩永久遵行之地則庶可有價輕紙賤之效營邑方議區劃事係還穀作錢有難遽請以此趑趄一官吏之凌辱士夫奴屬之誣陷寡女俱係風化之變怪故隨聞移囚刑推懲勵其中誣告殺獄逞其私憾者此漸不懲後弊無窮況未成獄則法當反坐另加嚴刑後照律定配之意移關道臣一褒揚孝烈自是樹風勵俗之一大政咸陽將校金宗潤妻崔氏自遭夫喪已決下從而三年之內其舅病重晝夜扶護未或暫離往哭于其夫稿葬處告以舅病此莫非誠孝之出天其夫所讀書册常抱懷中夜輒飮泣及其大祥手製其夫上下衣服腰帶佩囊置于靈床哭訖而焚之過祥數日後親家率去諭以改適之意則終夜慟哭逃還舅家掩衾委臥勺水不入口者凡九日而死此卽已丑年也實蹟明白鄕人至今哀之靈光士人林擇基妻李氏其夫夭逝不粒垂絕舅姑泣言則强而延命而及至葬期爲文告夫字字慘惻旣葬三日又作二封書告訣于舅姑及兄弟其略曰哀哉子婦天壤罪人恩愛十年未報一分冤魂飮恨九地難瞑生前絕嗣死後何望三從旣缺一死合義不告而死罪則深矣告則難死文以告之篋有澣衣幸勿華飾願埋夫側燈以終虞之日從容自絕此卽癸巳年也臣之今行道內章甫聯名等訴見其邑報家狀益信無疑年前本道査啓時以事在久遠寢而不行今之去癸巳未滿三十年則歸之久遠仍爲泯沒實爲一道之冤惜今此兩烈女實行卓節宜有旌褒之典一臣行到南原府有囚推罪人鄭宗宅故初覆檢前後文案一一取來詳閱則宗宅昨年三月二十八日以致死文可連金妻發告見囚而蓋其獄事根因則宗宅以面任望報可連金充定砲保故可連金因此含憾乃於三月二十五日大飭冠禮之酒乘醉夜入於宗宅家內無數醜辱故宗宅之子連孫兄弟欲突出毆打則宗宅以呈官雪憤不宜私打之意呵責其子使不得犯手其時一村齊會庭中故宗宅以如指小木揮逐隣人之際可連金亦同被揮打各人參證之招如出一口其夜可連金還到渠家達夜露臥庭中至于翌日黃昏時始乃入房二十七日致死臣謹以獄案深加究閱其中有七可疑者爭閧後宗宅之急急告官殆若先發然者可疑者一此强彼弱可疑者二旣曰如指小木揮打而木之體樣無所現納則可疑者三皮肉之四五處磨傷可疑者四血汚衣領雖曰鼻觸可疑者五連孫兄弟發憤突出則雖有其父之呵執恐難全遏其手足可疑者六爭閧未數日而致命則可疑者七推此以觀其的然非由於被打致命亦未可知而於其七可疑之中又有七可疑者被打之輕重緊漫專係於按其肉察其色而肉則不硬色亦不黯旣無可執之實因則雖有小枝木之揮打未可以此而直歸於被打致命可疑者一也其兄其嫂旣在同隣則其夜被打之狀雖不目見豈無入耳之言而今其兄與嫂之招俱無所證之人則可疑者二也其嫂旣曰護送而眞有被打危重之狀則亦豈不歸告於其夫而其兄亦豈看作尋常翌往場市乎可疑者三也連孫兄弟爲父所執不得犯手各人之招如出一口則可疑者四也連孫則無所犯而鼻血旣由於雪丹之擠則致死者之不引雪丹而必引連孫者可疑者五也醉飽露宿達夜吐瀉已發屍親之招則可疑者六也被打將死之人深夜五里許能自步往可疑者七也若曰致死之不由於被打則其疑也如彼若曰致死之必由於被打則其疑也又如此當初爭閧時旣無屍親之參見則惟當以切隣各招爲憑爲信而各招則前後如一又在於被打傷痕之何重何輕而傷痕則無處可執初則以爭閧後致命而入於疑可也終則以實因之沒捉而入於不疑亦可也然則急急呈官將欲雪憤固無怪也旣無致傷之實因則揮打之小木不必問也深夜山路泥醉顚仆則皮肉之磨傷勢固然矣鼻血汚衣婢不發明而以此致命無是理也連孫弟兄之不得犯手諸招同然則彼强此弱無可論也旣醉且風添傷非一則爭閧未數日而致命亦非異事所以初檢官南原前府使李勉基則實因以醉飽爭詰後添傷致死懸錄覆檢官求禮縣監李尙岳以醉飽鬪閧後露處添傷致死懸錄其時道臣徐龍輔之題以非打伊病者皆出於參互反覆求實不得畢竟不得不歸之於醉傷云大抵醉酗之人牽引不干之人謂辱謂打者自是例習而況此可連金則挾憾於宗宅之京丁而乘醉起鬧及其臨死而目見連孫兄弟之在傍則其所斷斷爲言者有不足信至於致死大醉飽大爭閧氣盡欲仆之人雖還家穩攝難保其無病況於其時連三日大風而半夜一日露置中庭至於吐瀉其吐其瀉非酒祟而何非風傷而何見其夫如此之狀則雖請來隣人豈無運置房中善爲調攝之道而不此之爲一任其露處觸風及其殞命而始乃告官稱以爲夫報讎者何其不誠於生前而誠於死後以臣見之可連金致命非人也乃其妻也其在重獄體之道雖不得不十分審愼而死者所謂手犯之連孫兄弟旣已全釋則以其小枝木之揮打而獨於宗宅另加刑推又以眼胞之靑浮而幷囚雪丹至於經年滯獄非但有乖於生死無冤之意此路一開後弊無窮爲面任而括丁者不亦難乎卽以審理決處之意移關于本道伯○予謂顯重曰以書啓觀之倉穀可謂不成說百石中實穀幾何一石中實穀亦幾何顯重曰百石簸揚或至八九石此則一石爲一斗四五升矣予曰邑倉與外倉差等何如顯重曰邑倉稍勝矣予曰雜穀幾何顯重曰有年三千石而無他雜穀矣予曰以何穀代捧耶顯重曰以租代捧矣予曰丙午逋欠幾何顯重曰一萬八千石矣予曰此豈但民間逋欠耶顯重曰吏逋爲一萬二百餘石矣予曰吏逋區處可謂善矣顯重曰臣若不盡捧而還朝則來頭不無侵及隣族之患向日聖敎以此不能弛心故臣以聖敎之意知委民間其間吏逋中已捧五百二十兩外皆爲蕩減而不勝惶悚矣予曰五百數果是實捧耶顯重曰然矣予曰官長吏輩今則無着手之道矣顯重曰官樣之比前減下姑勿論許多吏輩從此多有自退者云矣予曰以三萬石外剩數三千餘石及吏逋所捧五百餘兩幷爲劃給則何如顯重曰五百餘石除給固好留庫中三千石加分容或可議而至於剩數除給則五萬石元定數平滿之前誠爲難矣予曰民庫財力自朝家添給不可開路至於進供等節不可無闊狹退而書入擧條予又曰隣近山邑何如顯重曰安義穀簿近六萬石而今幾釐正居昌穀總至十萬石雖未盡爲釐正舊穀所存每石實穀幾七八斗此則漸次釐正山淸則姑未及釐正云矣予曰山淸守何如顯重曰爲人稍欠振刷而雅拙精詳誠切願治矣予曰有何好道理耶顯重曰三邑民情終有向隅之歎若從市直定價作錢則庶可慰悅矣予曰聞權▣言則一斗入二斗米然否顯重曰稱名七八斗實入爲十餘斗矣予曰別單中所謂七斗以本捧斗數言之耶以官斗言之耶顯重曰此皆本捧斗數矣予曰湖西湖南嶺南中何處尤甚乎顯重曰湖南爲甚內浦近處尤甚矣外邑所捧之如是非出染指之計爲慮京司上納之生事也益情債雖有酌定者其外別人情或至千餘金此出於惠廳上納之弊不可不嚴禁矣予曰嚴束京司初非難事而外邑所捧如彼而獨禁京司使不得仰哺亦難矣予曰南原殺獄鄭宗宅事何如顯重曰獄情已悉於別單而旣不成獄則許久囚推亦不可故果以審決之意移關道伯而文案亦謄來於臣行矣予曰殺獄體重文案入之○顯重啓言咸陽有田稅木百六十餘同大同布百六十餘同目下當納者而才經昨年綿歉市直尙在登踊今若姑緩數三月之限待七八月布木新出許令㑤納則可紓一分民力矣敎以雖近於見牛未見羊民願旣如此依所奏施行事令廟堂行會又啓言咸陽郡有補民庫凡諸民役皆自本庫防給而本庫所入財力不過民結所捧二百七十餘兩外無他出處故不得不以倉穀立本取剩以補其不足雖曰謬例其勢不得不然也今則穀總旣減民庫防役更無着手所謂公用之許多名色非朝家之所可軫念而若其內局卜定或年例進供等節不可無及今指畵之道矣今若就留庫穀中米太租各千石許令每年加分取耗補用則庶免倉穀犯手之弊亦無民間橫斂之患請廣詢廟堂而處之敎以分留實穀恰近四萬包比之所料可謂夥然趁此大矯正之時事關爲公而補民不必過加靳惜更出別弊實在穀物三萬石外其餘小數劃付本官使之年年依此數別分補用而吏逋錢所捧爾旣以何以區處爲奏此亦一體劃給事令廟堂分付道伯又啓言列邑保米事仰陳於別單而蓋湖西則有保米斗湖南則用稅斗其所謂七斗或八斗者以官斗論之率不下於九斗十斗已非朝家申禁之意而所捧斗數尙無定例故湖南伯則以只捧六斗關飭列邑湖西伯則以約捧七斗言及守宰斗樣之大小旣如彼不一所捧之加減又若是不均若不別加釐正則非但外邑之眩於擧行亦豈不有欠於大聖人同量衡之義乎且當列邑上納時上司各營斗斛之高重徵索之無節誠一痼弊爲今祛弊之道莫如先治其本而次及其末雖以外邑所謂磨勘債言之如咸陽安義至殘之邑而各營門及都會官所入幾至千餘金之多則該色之作奸於倉穀侵及於小民其勢必矣下詢廟堂俾有一定之規恐不可已矣敎以昨年雖因大臣筵奏別般嚴飭今春又有申諭期有去太去甚之益而猶不能指的立法劃一設禁者蓋不革納米之規則難責夬矯之效大抵米納異於錢捧俗所謂熟食者此也加之所謂一斗其大無量外邑則如是準捧徒令剋削於京司之浮費是小民不得蒙惠京司擧懷怨苦而無辜之膏血滲漉於邑屬船人何異注水於無底之釜此所以每筵必詢捄弊之好道理也餉米之捧禁御兩營最多未知昨今年擧行之何如而外邑斗斛之弊今聞爾言宜先釐正令廟堂別加嚴飭納米諸道朝令諄複則身爲守令初不議到於遵行至入書啓中兩邑守令先罷後拿又啓言以咸陽還弊觀之專由於穀多民少而外此嶺南山郡之此弊在在皆然且以湖南言之雲峯與咸陽接境年年還穀有耗無減差過數年安知此邑還弊又不如咸陽哉臣意則勿論湖嶺以其穀多之邑移轉移貿於穀少邑使之戶穀相當恐不可緩矣敎以此在道伯留心裒益斯速釐正後以其分留數爻論理狀聞事令政院下諭擧條仍令後錄下送又啓言沙斤驛處咸陽境內而以其邑與驛糴糶之各異獨未蒙今番無前之澤況其驛還之太半虛殼與邑還無異且以百數十之驛戶受食千三四百之還穀此亦與本邑還多之弊一般到今雖不可更用本邑之例第令從時直減價發賣減其穀數則庶可慰驛民向隅之歎請下詢廟堂處之敎以一邑之內均是赤子而特以屬於驛還有此見漏何待回啓卽令廟堂分付該道伯處別遣營裨與地方官眼同一從時價民願減價發賣其中如有不合於發賣者條列報來後狀聞事分付御史遲留旣近一朔則居在邑中初無一言及其還朝隔日之後始乃云云如許郵亟何異偶官當該察訪先罷後拿其代令該曹口傳擇差仍令明日下送○敎曰繡啓啓下有司堂上就議大臣草記稟處又敎曰觀於書啓聞諸筵奏所謂逋吏之當發配者以石數假領分等付之道伯決配云而聞厥數如是夥然最多秩外幷令道伯區別分揀以除編配之弊事不諭于嶺伯○敎曰奬褒之擧有關風化旣登於繡啓行誼如是卓絕咸陽金宗潤妻崔氏靈光林擇基妻李氏幷施棹楔之典事令該曹卽爲分付○敎曰觀此繡啓以雲峯南原河東等邑官屯之弊有所論列旣云出稅於戶曹則今稱宮監之來徵此必有土折受而然否則寧有如許事理乎大關民隱決難遲待回啓全州之內需司火卜爲弊於疊稅亦然云此尤可訝幷令道伯親執査究區別其有土無土旁探疊稅委折一從見聞卽爲論理狀聞事下諭于完伯嶺伯南原紙弊事三千石劃給之後所謂本道節目有名無實塗抹之數無益於滋益元狀還下使之改修正上送而尙無皁白方欲申飭際見繡啓其所論理正合所料爲先依繡啓施行何時下諭又勤飭敎道伯事節節稽忽從重推考與節目斯速修正狀聞事一體下諭繡啓幷爲後錄下送○敎曰觀此繡啓南原囚鄭宗宅獄情有原恕之端取見御史謄來原案此獄之初非可以完決兩檢官跋辭俱明的而特因其時道伯之不善剖決前道伯之依俙因循而當宥者至今不宥此可曰能體朝家欽恤之意乎至於時道伯到任初審理封啓已久不列於錄啓秩不論於決放中使無辜之囚在不生不死半解半縳之中如許獄體前所未見前監司徐龍輔從重推考尹行元推考時監司閔台爀緘辭從重推考大抵死者之死卽自死也卽渠妻使之死也醉倒渠家庭畔過半夜又過一日且吐且瀉而終不運置房室御史所謂酒祟風傷云者可謂喫緊故曰渠之罪也渠妻之罪也又況仰合面上下色不變而體不硬枯貼之太片此果謂之㾗損乎細靭之箠枝亦足謂之器伏乎被告者又非當被告之人家人共犯只坐家長之律亦非近似於此獄渠以挽解兩子堅鎖門扉者橫加以原犯之目其爲顚錯節節可駭若以强弱有殊不卽決折云爾則此亦大不然殺死之獄所關何如捨却情犯之有無只看形勢而扶抑亦豈重人命之義乎由前由後此獄不可一日遲疑鄭宗宅卽爲放送事令該曹三懸鈴行會